文王葬枯骨赋（以德及枯骨天下归心为韵）
白行简 (Tang)
骨虽无知。葬以表德。展厚礼于九原。乐深仁于万国。惠加于鬼。则游岱之魂有依。义感于人。故归周之心不忒。原夫灵台肇建。璧池是穿。宛彼枯骨。委兹穷泉。既靡睹其铭志。曾莫知夫岁年。西伯乃色变衋尔。涕流泫然。爰命从者。将收瘗焉。俾夫恻隐之心。因形骸而下至于地。升闻之德。随精魄而上动于天。徒观其年代超忽。英灵沦没。土变丰肌。苔封朽骨。于是惠沾生死。泽及荣枯。遣奠有加于蘋藻。备物无阙于刍涂。幽壤始开。见佳城于白日。灵邱是启。旋卜宅于青乌。既而迁彼古埏。葬之中野。推诚于重泉之内。昭德于普天之下。念此穷尘之骨。尚或墐之。欲使行路之人。不得见也。且夫圣人哀死。君子表微。用之于国而上下忻戴。书之于史而载籍光辉。诸侯感而思服。百姓从而知归。以之理人而人自化。以之奉天而天不违。故能掩骼教行。送终义立。泽靡不浸。仁无不及。恩加师旅而同德数千。庆延子孙而卜代三十。且封比干之墓。惟德是钦。护信陵之冢。其仁未深。曷若我罔辨名氏。莫知古今。招亡散之魂。复于棺椁。收无主之骨。敛以衣衾。盖所以感鬼神而动天地。岂止夫三分天下而二者归心。